b'\n_START_ARTICLE_\nRunko (rakennustekniikka)\n_START_PARAGRAPH_\nRunko on rakennuksen tukirakenne, joka kantaa koko rakennuksen painon ja kest\xc3\xa4\xc3\xa4 tarvittaessa my\xc3\xb6s ulkopuolelta tulevat rasitukset, kuten lumikuorman, myrskyt ja maanj\xc3\xa4ristyksen. Se v\xc3\xa4litt\xc3\xa4\xc3\xa4 erilaiset kuormat rakennuksen perustukseen ja edelleen maahan. Rakennuksen runkoon liittyy useimmissa maissa monia lakis\xc3\xa4\xc3\xa4teisi\xc3\xa4 vaatimuksia ja tarkastuksia materiaalin ja liitosten lujuuden sek\xc3\xa4 rakennustavan suhteen. Rungon on oltava riitt\xc3\xa4v\xc3\xa4n kest\xc3\xa4v\xc3\xa4 ja j\xc3\xa4ykk\xc3\xa4 ja kest\xc3\xa4\xc3\xa4 heikentym\xc3\xa4tt\xc3\xa4 vuosikymmenten rasitukset. Rungon mitat ja muoto, kuten runkosyvyys ja kantavien pystyrakenteiden v\xc3\xa4liset j\xc3\xa4nnev\xc3\xa4lit, sanelevat my\xc3\xb6s rakennuksen sis\xc3\xa4tilojen tilank\xc3\xa4ytt\xc3\xb6\xc3\xa4 ja v\xc3\xa4liseinien paikkoja._NEWLINE_Pientalon runko tehd\xc3\xa4\xc3\xa4n yleens\xc3\xa4 joko puusta tai jostakin kivimateriaalista, kuten tiilist\xc3\xa4 tai kevytbetoni- tai kevytsoraharkoista. Puurakentamisessa perinteisin menetelm\xc3\xa4 on hirsirakentaminen.\n_START_SECTION_\nBetonirungot\n_START_PARAGRAPH_\nKerrostaloissa runko muodostuu nykyisin useimmiten betonielementeist\xc3\xa4. Suomessa vanhimmat kaupunkien kivitalot on muurattu tiilist\xc3\xa4. 1940\xe2\x80\x931950-lukujen kerrostalojen rungot ovat usein sekoitus tiilimuurirakenteita, paikalla valettua ter\xc3\xa4sbetonia ja kevytbetonia. 1960-luvulla alkoi betonielementtien valmistus, ja niiden standardointi kerrostalojen runkorakenteita varten synnytti Suomessa 1970-luvun alussa julkaistun BES-j\xc3\xa4rjestelm\xc3\xa4n (sanasta betonielementtistandardi) ja 1980-luvulla liike- ja teollisuusrakennusten Runko-BES-j\xc3\xa4rjestelm\xc3\xa4n. 2010-luvulla my\xc3\xb6s puutuoteteollisuus on tekem\xc3\xa4ss\xc3\xa4 puuelementtien mitoituksesta ja liitostavoista vastaavaa Runko-PES-j\xc3\xa4rjestelm\xc3\xa4\xc3\xa4 (puuelementtistandardi).\n_START_SECTION_\nTer\xc3\xa4srungot\n_START_PARAGRAPH_\nTer\xc3\xa4srungot kehitettiin Yhdysvalloissa 1800-luvun lopulla tavaksi tehd\xc3\xa4 entist\xc3\xa4kin korkeampia taloja, pilvenpiirt\xc3\xa4ji\xc3\xa4, kaupunkien yh\xc3\xa4 kalliimmille tonteille. Ter\xc3\xa4srunkorakentaminen on yleist\xc3\xa4 my\xc3\xb6s teollisuus- ja varastohalleissa ja pilvenpiirt\xc3\xa4ji\xc3\xa4 matalammissa liikerakennuksissa, nykyisin usein suuriin lasijulkisivuihin yhdistettyn\xc3\xa4._NEWLINE_Ter\xc3\xa4srunkojen varhaisempi muoto oli rakennuksen rungon tekeminen valurautaisista osista. T\xc3\xa4m\xc3\xa4n tekniikan merkitt\xc3\xa4viin kehitt\xc3\xa4jiin kuului ranskalainen arkkitehti Henri Labrouste.'